Beeld en Volksblad sê: Amerikaanse kiesers sit tussen twee warm vure | Netwerk24
Die demokrasie lewer in teorie die beste mense uit 'n samelewing as leiers op. In teorie. In die praktyk is dit alte dikwels anders. die VSA lewer tans die lewende bewys daarvan.
Dáár ding twee kandidate om die presidentskap mee wat nie in die verste verte die geskikste mense is om president van dié land te word nie.
Verlede week se eerste van drie TV-debatte tussen dié twee het gewys waarom.
Dat Hillary Clinton die beste gevaar het, word deur omtrent elke neutrale waarnemer erken. Maar haar oorwinning was ook maar net te danke aan die feit dat Donald Trump nie bo sy gewone bullebak-manier kon uitstyg nie.
Trump skilder die wêreld – binnelands én buitelands – in pikswart bewoordings.
Hy verdraai statistieke, hy ignoreer feite wat sy weergawe nie pas nie, hy verskreeu sy teenstanders en beledig hulle gruwelik en persoonlik.
Logika en ordentlike argumente is ver soek by hom.
Clinton vaar op dié vlak veel beter, maar sy het ook duidelike morele leemtes wat baie mense afskrik.
Wanneer dit lyk of sy in 'n hoek is, is haar natuurlike instink klaarblyklik om toe te smeer, om die waarheid te plooi. Haar verbete ambisie wek 'n onaangename indruk.
Dan praat 'n mens ook nie eens van al die oneerlike sakepraktyke van Trump wat die laaste tyd oopgevlek is nie.
Die kiesers sit tussen twee vure. Peilings wys dat die meeste Trump-stemmers nie vir hom wil stem omdat hulle meen hy is geskik vir die presidentsamp nie, maar om Clinton uit te hou. En andersom.
Soos sake tans staan, wil dit lyk of die struikelblokke na 'n Trump-Withuis groter is as dié na 'n Clinton-presidentskap.
Clinton loop effens voor in die peilings en as die individuele deelstate bekyk word, lyk dit of Clinton ook daar voorloop.
So vol gebreke as wat Clinton is, sal sy waarskynlik beter – of dalk eerder minder sleg – vir die VSA en die wêreld as Trump wees.